<classify> MKUU wa Wilaya ya Ilala, Dar es Salaam, Sophia Mjema, ametoa mwito kwa wazazi wapunguze muda wa matumizi ya mitandao ya kijamii ikiwemo ya WhatsApp na Instagram, badala yake watumie muda mwingi kuwa karibu na watoto wafahamu maendeleo yao kitaaluma.Ametoa mwito huo wakati wa mahafali ya darasa la saba kwenye Shule ya Msingi Tusiime ya Tabata jijini Dar es Salaam. Mjema amesema wazazi na walezi wengi wamepunguza mapenzi na ukaribu kwa watoto wao kutokana na kutumia muda mwingi kwenye mitandao hiyo.Amesema hatua ya wazazi na walezi hao kutumia muda mwingi kwenye mitandao hiyo kumesababisha watoto kuwa wapweke na kukosa watu wa kuwafuatilia maendeleo yao hasa ya kitaaluma.Unakuta baba au mama yuko chumbani anaona shida hata kwenda kujumuika na wenzake kula chakula, anasema nileteeni chakula huku huku chumbani na ukiangalia hakuna cha maana sana anachofanya zaidi ya kuwa na simu. Sasa tabia hii inapunguza upendo kwenye familia, amesema Mjema.Ameipongeza Tusiime kwa namna ambavyo imekuwa ikifaulisha wanafunzi wengi kuanzia shule ya awali, msingi na sekondari kwenye matokeo ya kitaifa.Kwa kipindi cha miaka zaidi ya kumi mfululizo shule hizi zimekuwa zikiongoza katika ngazi ya kata, mkoa na pia kushika nafasi za juu kitaifa, kwetu sisi washauri wa elimu Wilaya ya Ilala hili ni jambo la kujivunia kuwa na taasisi yenye kutekeleza sera ya elimu bila matatizo, alisema.Amesema Serikali inatambua mchango wa shule hiyo katika makuzi na malezi ya watoto kupitia elimu na malezi bora wanayotoa na kuwataka viongozi wa Tusiime kuendelea kuimarisha mifumo ya usimamiaji ubora. Mkuu wa shule hiyo, Philbert Simon, ameishukuru Serikali kupitia ofisi ya elimu kata, wilaya, mkoa na Wizara ya Elimu, Sayansi, Teknolojia na Mafunzo ya Ufundi kwa kuwapa miongozo mbalimbali tangu kuanzishwa Tusiime, hivyo kuwafanya wajiamini katika kazi zao.Pia tunaishukuru serikali kwa kututunuku vyeti na nishani mbalimbali kwa zaidi ya miaka 10 mfululizo, ikiwa ni ishara ya kutambua na kuthamini mchango wa shule za Tusiime wa kusaidia jitihada za serikali kuelimisha vijana wetu, amesema.Amesema tangu kuanzishwa kwa shule hiyo miaka 22 iliyopita imepata mafanikio ambayo ndiyo kiini cha shughuli zao shuleni hapo na wameendelea kufanya vizuri kitaaluma kupitia mitihani ya ndani, mitihani ya kata, wilaya, mkoa na kitaifa.Mfano mwaka jana katika matokeo ya mtihani wa kumaliza elimu ya msingi tuliweza kushika nafasi ya 20 kati ya shule 16,545, shule yetu ilishika nafasi ya tatu kimkoa na nafasi ya kwanza Wilaya ya Ilala na mwanafunzi bora kitaifa alitoka hapa Tusiime, amesema.  <topic>: kitaifa 